PLANB จับมือ Dentsu X คว้าสิทธิถ่ายทอด “โอลิมปิก โตเกียว 2020” ในไทย 24 ก.ค.63-9 ส.ค.63
PLANB จับมือ Dentsu X คว้าสิทธิถ่ายทอด “โอลิมปิก โตเกียว 2020” ในไทย 24 ก.ค.63-9 ส.ค.63
PLANB จับมือ Dentsu X คว้าสิทธิถ่ายทอด “โอลิมปิก โตเกียว 2020” ในไทย 24 ก.ค.63-9 ส.ค.63
5 ส.ค. 2562

นายปรินทร์ โลจนะโกสินทร์ ประธานเจ้าหน้าที่บริหาร บริษัท แพลนบี มีเดีย จำกัด (มหาชน) หรือ PLANB เปิดเผยว่า คณะกรรมการของแพลนบีได้อนุมัติการลงนามกับ บริษัท เดทสึ อิงค์ ประเทศญี่ปุ่น ซึ่งเป็นผู้รับสิทธิจากคณะกรรมการโอลิมปิคสากล (International Olympic Committee) เพื่อเป็นตัวแทนบริหารสิทธิทางการตลาดสำหรับการแข่งขัน 4 รายการ ประกอบด้วย โอลิมปิค โตเกียว 2020, โอลิมปิคฤดูหนาว ปักกิ่ง 2022, โอลิมปิคเยาวชน ดักการ์ 2022 และโอลิมปิคเยาวชนฤดูหนาว โลซาน 2020
โดยสิทธิทางการตลาดที่ทางแพลนบีเป็นตัวแทนบริหารร่วมกับ บริษัท เดนท์สุ เอ็กซ์ (ประเทศไทย) จำกัด (“เดนท์สุ เอ็กซ์”) สำหรับประเทศไทยนี้ รวมไปถึง 1. สิทธิในการถ่ายทอดสด 2.สิทธิในการบริหารผู้สนับสนุน (Sponsorship) 3. สิทธิในการบริหารคอนเทนต์ โดยมีโมเดลความร่วมมือส่งเสริม สปอร์ต อีโคซิสเต็มในประเทศไทยเพื่อก่อให้เกิดการมีส่วนร่วมของทุกภาคส่วนที่เกี่ยวข้องกับวงการกีฬาในประเทศ สื่อทุกแพลตฟอร์ม เพื่อให้เกิดกระแสความนิยมสูงสุด
สำหรับการแข่งขันกีฬาโอลิมปิกถือเป็นการแข่งขันกีฬาที่ยิ่งใหญ่ที่สุดของมวลมนุษยชาติ มีผู้ชมทั่วโลกมากถึง 4,000 ล้านคน รายการที่ได้รับความสนใจสูงสุดสำหรับคนไทย คือ โอลิมปิกฤดูร้อน ซึ่งจะจัดขึ้นในปี 2563 ณ กรุงโตเกียว ประเทศญี่ปุ่น โดยมีการแข่งขันกีฬา 33 ประเภท ใน 339 รายการแข่งขัน และจัดขึ้นตั้งแต่ 24 กรกฎาคม ถึง 9 สิงหาคม 2563
โดยวิสัยทัศน์สำหรับโอลิมปิกในครั้งนี้คือการสร้างการแข่งขันกีฬาที่เสริมด้วยนวัตกรรมและเทคโนโลยี ด้วยค่านิยม 3 ประการ ได้แก่ 1. พัฒนาศักยภาพสู่จุดสูงสุด  2. ยอมรับและเข้าใจในความหลากหลาย 3. สานความสำเร็จสู่อนาคต
นอกจากนี้ยังมีรายการการแข่งขันอื่นที่แพลนบีเป็นตัวแทนบริหาร ได้แก่ โอลิมปิกฤดูหนาว 2565 ณ กรุงปักกิ่ง ประเทศจีน ระหว่างวันที่ 4-20 กุมภาพันธ์ 2565, โอลิมปิกเยาวชนฤดูหนาว 2563 ณ เมือง โลซาน ประเทศสวิสเซอร์แลนด์ ระหว่างวันที่ 9-22 มกราคม 2563 และโอลิมปิกเยาวชน 2565 ณ กรุงดักการ์ ประเทศเซเนกัล
ขณะที่การร่วมมือครั้งนี้ มีเป้าหมายส่งเสริมการมีส่วนร่วมในการสร้างโอกาสการรับชมมหกรรมกีฬาครั้งสำคัญของมวลมนุษยชาติให้เข้าถึงพี่น้องชาวไทยอย่างทั่วถึง ซึ่งจะช่วยสร้างความสุขให้กับทุกๆคนในการร่วมส่งกำลังใจให้นักกีฬาทีมชาติไทยไปสู่เหรียญทองโอลิมปิกด้วยกัน โดยมีนโยบายที่จะทำงานร่วมกับพันธมิตรทั้งภาครัฐและเอกชนในการเผยแพร่สัญญาณการแข่งขันในหลายรูปแบบโดยมีเป้าหมายให้สามารถร่วมเชียร์ทีมชาติไทยได้จากหลากหลายช่องทาง ทุกที่ ทุกเวลา ในทุกแพลตฟอร์ม ที่สามารถเข้าถึงได้ง่ายและครอบคลุมมากที่สุด ทั้งสถานีโทรทัศน์ดิจิทัล และเคเบิล ทีวี สื่อดิจิทัลเอาท์ออฟโฮม
รวมถึงสื่อบนอินเตอร์เนต โทรศัพท์มือถือ และ ดิจิตอลแพลตฟอร์มและยังมีแผนที่จะสร้างกิจกรรมเพื่อรวมพลังใจและความสามัคคีส่งแรงใจให้นักกีฬาของเราตั้งแต่ในช่วงเตรียมการฝึกซ้อมก่อนการแข่งขันอย่างต่อเนื่องเป็นระยะเวลา 1 ปีล่วงหน้า รวมถึงโปรโมทคอนเทนท์โอลิมปิกผ่านเครือข่ายสื่อโฆษณาของแพลนบีและพันธมิตรทุกรูปแบบทั่วประเทศ
นายสรรค์ฉัตร จันทร์สระแก้ว ประธานเจ้าหน้าที่บริหาร บริษัท เดนท์สุ เอ็กซ์ (ประเทศไทย) จำกัด กล่าวว่า ด้วยศักยภาพการตลาดและประสบการณ์ในธุรกิจ Sport Marketing ของแพลนบีและ Dentsu X รวมไปถึงฐานลูกค้าในปัจจุบันที่มีความสนใจในการสนับสนุนกีฬาเพื่อกิจกรรมทางการตลาด
ประกอบกับสื่อโฆษณานอกที่อยู่อาศัยที่มีความหลากหลายและครอบคลุมมากที่สุด ทั้งสองบริษัทฯจึงมั่นใจว่าจะสามารถสร้างมูลค่าตลาดของสิทธิโอลิมปิกเพื่อสร้างการเติบโตของรายได้และมีส่วนในการมีส่วนร่วมสร้างมูลค่าเพิ่มทางการตลาดให้กับวงการกีฬาของไทยในระยะยาวด้วยการส่งเสริมให้เยาวชนไทยหันมาสนใจและเล่นกีฬา เพื่อเสริมสร้างสุขภาพและยกระดับความสามารถในการแข่งขันของวงการกีฬาไทยในระดับสากลในอนาคต
พร้อมทั้งส่งเสริมให้มหกรรมกีฬา Olympic ในครั้งนี้มีความสนุก น่าสนใจ แพร่หลายและเข้าถึงกลุ่มเป้าหมายที่กว้างยิ่งขึ้นเพื่อให้เกิดกระแสความนิยมสูงเพื่อให้คนไทยทั้งประเทศมีส่วนร่วมในการชม เชียร์ และ ส่งกำลังใจให้กับ ทัพนักกีฬาไทยมากที่สุดเป็นประวัติการณ์